PMIndiaData/PMIndiaSum huggingface dataset:
प्रधानमंत्री ने सिद्धगंगा मठ के छात्रों को संबोधित किया

प्रधानमंत्री ने कहा कि मंगलयान की सफलता के कारण आज का दिन ‘मंगल पर्व’। प्रधानमंत्री श्री नरेन्‍द्र मोदी ने आज तुमकुर स्थित सिद्धगंगा मठ का दौरा किया और श्री शिवकुमार स्‍वामीजी का आशीर्वाद प्राप्‍त किया। मठ के छात्रों को संबोधित करते हुए प्रधानमंत्री ने मार्स ऑर्बिटर मिशन यानि मंगलयान के सफलतापूर्वक मंगल की कक्षा में स्‍थापित करने को लेकर आज के दिन को ‘मंगल पर्व’ बताया। उन्‍होंने इस अवसर पर उपस्थित लोगों से पहले ही प्रयास में इस मिशन में सफलता प्राप्‍त करने पर अंतरिक्ष वैज्ञानिकों का खड़े होकर सराहना करने का अनुरोध किया। प्रधानमंत्री ने छात्रों से प्रतिवर्ष 100 घंटे ‘स्‍वच्‍छ भारत अभियान’ के प्रति समर्पित करने का अनुरोध किया और कहा कि वे स्‍वच्‍छ भारत बनाने के प्रति कार्य करे। भारत के संतों, ऋषियों और मुनियों की प्रशंसा करते हुए प्रधानमंत्री श्री नरेन्‍द्र मोदी ने कहा कि सिद्धगंगा मठ ने जम्‍मू – कश्‍मीर में बाढ़ प्रभावित लोगों की मदद के लिए प्रधानमंत्री राष्‍ट्रीय राहत कोष में 25 लाख रूपये का योगदान दिया है। यह हमारी एकता और अखंडता का एक बेहतरीन उदाहरण है। प्रधानमंत्री श्री नरेन्‍द्र मोदी ने इस अवसर पर उपस्थित छात्रों और संस्‍कृ‍त के विद्वानों से भारत के प्राचीन शास्‍त्रों का संदेश और ज्ञान सभी लोगों तक पहुंचाने के लिए अनुरोध किया।
प्रधानमंत्री 25 दिसम्‍बर को नई मेट्रो लाइन का उद्घाटन करेंगे, जिससे नोएडा और दक्षिण दिल्‍ली के बीच यात्रा समय में कमी आएगी

प्रधानमंत्री श्री नरेन्‍द्र मोदी 25 दिसम्‍बर को दिल्‍ली मेट्रो की नई मेजंटा लाइन के एक हिस्‍से का उद्घाटन करेंगे। यह लाइन नोएडा में बोटोनिकल गार्डन को दिल्‍ली के कालका जी मंदिर से जोड़ेगी। इससे नोएडा और दक्षिण दिल्‍ली के बीच यात्रा में लगने वाले समय में महत्‍वपूर्ण कमी आएगी। इस अवसर पर प्रधानमंत्री नोएडा में एक जनसभा को भी संबोधित करेंगे। नई लाइन के चालू हो जाने से देश में शहरी परिवहन को आधुनिक बनाने में सरकार के प्रयासों में एक ओर अध्‍याय जुड़ जाएगा। यह लाइन प्रौद्यागिकी केंन्द्रित और पर्यावरण के अनुकूल तीव्र शहरी परिवहन प्रणालियों की दिशा में एक कदम सिद्ध होगी। 2017 में यह तीसरी मेट्रो लाइन है जिसका उद्घाटन प्रधानमंत्री करेंगे, इससे पहले उन्‍होंने जून में कोच्चि मेट्रो और नवम्‍बर में हैदराबाद मेट्रो राष्‍ट्र को समर्पित की थी। इन दोनों अवसरों पर प्रधानमंत्री ने जनसभा के स्‍थल पर पहुंचने से पहले नई मेट्रो लाइनों से कुछ दूरी तक यात्रा की थी। श्री नरेन्‍द्र मोदी राष्‍ट्रीय राजधानी क्षेत्र में अपने कार्यक्रमों में हिस्‍सा लेने के लिए मेट्रो से सफर करते हैं। जून 2016 में प्रधानमंत्री और फ्रांस के राष्‍ट्रपति फ्रांस्वा ओलांद ने दिल्‍ली से गुरूग्राम तक यात्रा की थी जहां उन्‍हें संयुक्‍त रूप से इंटरनेशनल सोलर एलाइंस के मुख्‍यालय की आधारशिला रखनी थी। हाल ही में अप्रैल 2017 में प्रधानमंत्री मोदी और ऑस्‍ट्रेलिया के प्रधानमंत्री मैल्‍कम टर्नबुल ने अक्षरधाम मंदिर तक मेट्रो से सफर किया था। तीव्र परिवहन प्रणालियों के जरिए कनेक्टिविटी बढाने के लक्ष्‍य को ध्‍यान में रखते हुए पिछले साढ़े तीन वर्ष की अवधि में करीब 165 किलोमीटर की दूरी कवर करने वाली नौ मेट्रो परियोजनाएं चालू की हैं। पांच नई मेट्रो रेल परियाजनाओं का अनुमोदन किया गया है जिनसे 140 किलोमीटर लम्‍बी मेट्रो लाइन का निर्माण होगा। अगले दो वर्षों में करीब 250 किलोमीटर लम्‍बी मेट्रो लाइनों को चालू करने का प्रस्‍ताव है।
पारंपरिक चिकित्‍सा प्रणाली के क्षेत्र में सहयोग के लिए भारत और इक्‍वाटोरियल गिनी के बीच समझौता ज्ञापन को मंत्रिमंडल की स्‍वीकृति

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने पारंपरिक चिकित्‍सा प्रणाली के क्षेत्र में भारत और इक्‍वाटोरियल गिनी के बीच सहयोग के लिए समझौता ज्ञापन को पूर्व प्रभाव से मंजूरी दे दी है। इस समझौता ज्ञापन पर 08 अप्रैल, 2018 को हस्‍ताक्षर किए गए थे। इस समझौता ज्ञापन से दोनों देशों के बीच पारंपरिक चिकित्‍सा प्रणाली के क्षेत्र में सहयोग को बढ़ावा मिलेगा। इसके तह‍त अनुसंधान कार्यों, प्रशिक्षण पाठ्यक्रमों, सम्‍मेलनों और बैठकों के आयोजन और विशेषज्ञों की प्रतिनियुक्तियों के लिए जरूरी वित्‍तीय संसाधन आयुष मंत्रालय के लिए आवंटित बजट से जुटाए जाएंगे। पृ‍ष्‍ठभूमि: भारत में पारंपरिक चिकित्‍सा प्रणाली क्षेत्र सुसंगठित है। आयुर्वेद, योग और नेचुरोपैथी, यूनानी, सिद्ध, सोवा रिगपा और होम्‍योपै‍थी औषधियों के नामों को सुव्‍यवस्थित तरीके से कूटबद्ध किया गया है और इनके विवरण वाले दस्‍तावेज बनाए गए है। भारत की यह प्रणाली वैश्विक स्‍वास्‍थ्‍य परिदृश्‍य में काफी संभावनाएं रखती है। इस चिकित्‍सा प्रणाली के प्रचार-प्रसार और वैश्विक स्‍तर पर इन्‍हें पहचान दिलाने की जिम्‍मेदारी वहन कर रहे आयुष मंत्रालय ने इसके लिए मलेशिया, त्रिनिदादऔर टोबेगो, हंगरी, बंग्‍लादेश, नेपाल, मॉरिशस, मंगोलिया, ईरान और साओ टोम एंड प्रिंसिपी के साथ भी सहयोग के समझौते किए है।
प्रधानमंत्री ने डॉ. तेमसुला आओ के निधन पर शोक व्यक्त किया

प्रधानमंत्री श्री नरेन्‍द्र मोदी ने अदभुत नागा संस्‍कृति को अपनी साहित्यिक कृतियों के माध्‍यम से लोकप्रिय बनाने में महत्‍वपूर्ण भूमिका निभाने वाली डॉ. तेमसुला आओ के निधन पर गहरा दुःख व्‍यक्‍त किया है। प्रधानमंत्री ने ट्वीट किया; “डॉ. तेमसुला आओ के निधन से दुखी हूं। उन्होंने अपनी साहित्यिक कृतियों के माध्यम से अदभुत नागा संस्कृति को लोकप्रिय बनाने में महत्वपूर्ण भूमिका निभाई थी। शिक्षा और संस्कृति के क्षेत्र में उनके प्रयास उल्लेखनीय थे। मेरी संवेदनाएं उनके परिवार और दोस्तों के साथ हैं। ईश्वर उनकी आत्मा को शांति प्रदान करे।”
प्रधानमंत्री ने दिशा सूचक उपग्रह आईआरएनएसएस-1 सी के सफल प्रक्षेपण पर इसरो वैज्ञानिकों को बधाई दी

प्रधानमंत्री श्री नरेन्‍द्र मोदी ने दिशा सूचक उपग्रह आईआरएनएसएस-1 सी के सफल प्रक्षेपण पर भारतीय अंतरिक्ष अनुसंधान संगठन (इसरो) के वैज्ञानिकों को बधाई दी है। अपने संदेश में प्रधानमंत्री ने कहा ‘दिशा सूचक उपग्रह आईआरएनएसएस-1 सी के सफल प्रक्षेपण पर इसरो के वैज्ञानिकों को बधाईयां। यह गर्व और खुशी की बात है।’
प्रधानमंत्री ने द्वारका शारदा पीठ शंकराचार्य स्वामी स्वरूपानंद सरस्वती के निधन पर शोक व्यक्त किया

प्रधानमंत्री श्री नरेन्द्र मोदी ने द्वारका शारदा पीठ शंकराचार्य स्वामी स्वरूपानंद सरस्वती के निधन पर गहरा दुख व्यक्त किया है। एक ट्वीट में प्रधानमंत्री ने कहा; "द्वारका शारदा पीठ के शंकराचार्य स्वामी स्वरूपानंद सरस्वती जी के निधन से अत्यंत दुख हुआ है। शोक के इस समय में उनके अनुयायियों के प्रति मेरी संवेदनाएं। ओम शांति!"
मंत्रिमंडल ने बेलमॉन्‍ट फोरम सेक्रेटैरिएट के समर्थन के लिए सहयोग समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने 40,000 यूरो के कुल अनुमानित व्‍यय पर जनवरी 2015 से दिसंबर 2017 तक बेलमॉन्‍ट फोरम सेक्रेटैरिएट के समर्थन के लिए फ्रांस के फ्रेंच नैशनल रिसर्च एजेंसी (एएनआर) के साथ सहयोग समझौते पर हस्‍ताक्षर को मंजूरी दी है। मंत्रिमंडल ने बेलमॉन्‍ट फोरम सेक्रेटैरिएट को वित्तीय सहायता 2017 के बाद भी जारी रखने को मंजूरी दी है। साल 2009 में स्‍थापित बेलमॉन्‍ट फोरम वैश्विक जलवायु परिवर्तन अनुसंधान एवं अंतरराष्‍ट्रीय विज्ञान परिषदों को वित्तीय सहायता प्रदान करने वाला विश्‍व का एक प्रमुख उच्‍चस्‍तरीय समूह है। यह प्राकृतिक एवं सामाजिक वैज्ञानिकों के बीच अंतरराष्‍ट्रीय अनुसंधान सहयोग और अंतरराष्‍ट्रीय संसाधनों के संरेखण के जरिये समाज के लिए अंतरराष्‍ट्रीय पर्यावरण अनुसंधान प्राथमिकताओं की पहचान एवं अध्‍ययन के लिए अवसर प्रदान करता है। भारत के अलावा बेलमॉन्‍ट फोरम के सदस्‍यों में ऑस्‍ट्रेलिया, ब्राजील, कनाडा, यूरोपीय आयोग, फ्रांस, जर्मनी, जापान, नीदरलैंड, दक्षिण अफ्रीका, ब्रिटेन, अमेरिका आदि शामिल हैं। पृथ्‍वी विज्ञान मंत्रालय (एमओईएस) बेलमॉन्‍ट फोरम में 2012 से ही भारत का प्रतिनिधित्‍व करता रहा है। बेलमॉन्‍ट की गतिविधियों के समन्‍वय के लिए बेलमॉन्‍ट फोरम के किसी एक सदस्‍य द्वारा बारी-बारी से सेक्रेटैरिएट की मेजबानी की जाती है। एएनआर फ्रांस जनवरी 2015 से दिसंबर 2017 तक इस सेक्रेटैरिएट की मेजबानी कर रहा है। सेक्रेटैरिएट की मेजबानी के लिए व्‍यय का वहन बेलमॉन्‍ट फोरम के सदस्‍य देशों द्वारा वस्‍तु या नकद सहयोग के रूप में किया जाता है। प्रभाव: यह समझौता फोरम के संचालन में काफी हद तक निरंतरता बरकरार रखने में मदद करेगा और यह बेलमॉन्‍ट फोरम की गतिविधियों का समन्‍वय भी सुचारू तरीके से करने में मदद करेगा। भारत पहले से ही चार कोलैबोरैटिव रिसर्च एक्‍शंस (सीआरए) में भाग ले रहा है और सेक्रेटैरिएट बेलमॉन्‍ट फोरम की गतिविधियों में सहयोग करेगा। इसलिए इस समझौते से अंतत: भारतीय वैज्ञानिक समुदाय लाभान्वित होंगा। पृष्‍ठभूमि: साल 2009 में बेलमॉन्‍ट फोरम की स्‍थापना से ही उसके परिचालन की देखरेख बेलमॉन्‍ट फोरम के संबंधित अध्‍यक्षों से संबद्ध अंशकालिक सचिवालय द्वारा किया जाता रहा है। चूंकि सह-अध्‍यक्ष बदलते रहते हैं, इसलिए सेक्रेटैरिएट भी बदलता रहता है और सह-अध्‍यक्ष विभिन्‍न टाइम जोन के साथ विभिन्‍न महाद्वीपों से होते हैं। इस फोरम के परिचालन को एक निश्चित सीमा तक बरकरार रखने के लिए बेलमॉन्‍ट फोरम के सदस्‍यों द्वारा क्रमिक आधार पर एक स्‍थायी सेक्रेटैरिएट स्‍थापित करने के लिए सहमति जताई गई थी। एएनआर फ्रांस ने जनवरी 2015 से दिसंबर 2017 तक इस सेक्रेटैरिएट की मेजबानी करने के लिए राजी हुआ था।
बीजिंग के टेंपल ऑफ हेवेन में योग-ताइची सयुंक्त गतविधि के दौरान प्रधानमंत्री के संबोधन का मूल पाठ

आदरणीय प्रधानमंत्री जी और ताइची के माध्‍यम से एक प्रकार की आध्‍यात्मिक गतिविधि और साथ-साथ शरीर के संतुलन की गतिविधि और दूसरी तरफ योगा का नि:दर्शन… मैं प्रधानमंत्री जी को उनके इस कार्यक्रम कल्‍पना के लिए बहुत-बहुत अभिनंदन करता हूं। और इस जगह पसंद करने के लिए मैं बहुत-बहुत अभिनंदन करता हूं, क्‍योंकि ये Temple of Haven है और स्‍वर्ग प्राप्‍त करना है तो मन, बुद्धि, शरीर तीनों को संतुलन चाहिए और साथ-साथ चाहे भूमि भारत की हो या भूमि चीन की हो हमारी सांस्‍कृतिक एकता के जो बिंदु हैं, उसको खोज-खोज करके हमारे बीच भी एकता का सूत्र जितना मजबूत होगा, उतनी ये जो Haven की कल्‍पना है मानवजात के लिए साकार होगी। योग, तन, मन और बुद्धि तीनों को संतुलित रखने की कला है और आज जब विश्‍व मानिसक तनाव से गुजर रहा है, Frustration ये हर पीढ़ी का जैसे शब्‍द बन गया है। दुनिया के हर भू-भाग की चिंता का विषय बना है तो उस समस्‍या से मुक्ति का मार्ग है योग। पिछले सितंबर में United Nation में जब मैंने अंतर्राष्‍ट्रीय योगा दिवस के संबंध में प्रस्‍ताव रखा दुनिया के 177 देश Co-sponsor बनें। China भारत के साथ Co-sponsor बना इस प्रकार के Regulation के यूरेन के इतिहास में सर्वाधिक देशों को समर्थन मिला हो और कम से कम दिवस में पारित हुआ हो तो ये है अंतर्राष्‍ट्रीय योग दिवस 21 जून को जो पूरा विश्‍व बनाने वाला है। ये कैसा अद्भूत संयोग है कि Temple of Haven के चौक में, चीनी मूल के बालक योगा कर रहे हैं और भारतीय मूल के बालक ताइची कर रहे हैं। ये अपने आप में सांस्‍कृतिक विरासत को जोड़ने का अद्भूत माध्‍य हमें मिला है। इसे हमें आगे बढ़ाना है। योग से रोग मुक्ति भी होती है, योग से भोग मुक्ति भी होती है। और इसलिए संकट की घड़ी से गुजर रहा मानव मन विश्‍व के किसी भी कोने में क्‍यों न हो उसको एक नया जीवन देने का सहारा है चाहे वो ताइची हो, या योग हो। 21 जून को पूरा विश्‍व योग को सही अर्थ में समझेगा और Holistic Care की जो आज दुनिया में आवश्‍यकता है ये सहज अवस्‍था प्राप्‍त करके किया जा सकता है। मैं फिर एक बार प्रधानमंत्री जी ह्रदय से आभार व्‍यक्‍त करता हूं, इस कार्यक्रम की रचना के लिए।
प्रधानमंत्री ने केन्‍द्रीय आयुध डिपो में लगी भीषण आग में मारे गए लोगो के प्रति शोक व्‍यक्‍त किया

प्रधानमंत्री श्री नरेन्‍द्र मोदी ने महाराष्‍ट्र के पुलगांव के केन्‍द्रीय आयुध डिपो में लगी भीषण आग में मारे गए लोगो के प्रति शोक व्‍यक्‍त किया है। प्रधानमंत्री ने अपने ट्विट में कहा ‘महाराष्‍ट्र के पुलगांव के केन्‍द्रीय आयुध डिपो में लगी आग के कारण हुई जानमाल की हानि से उन्‍हें बहुत दुख हुआ है। दुख की इस घड़ी में मेरी संवेदना शोक संतप्‍त परिवारों के साथ है। मैं इस घटना में गंभीर रूप से घायल हुए लोगों के जल्‍दी स्‍वस्‍थ होने की कामना करता हूं। मैंने रक्षामंत्री श्री मनोहर पर्रिकर को घटनास्‍थल का दौरा कर स्थिति का जायजा लेने के लिए कहा है।’
प्रधानमंत्री ने प्रख्यात वास्तुकार चार्ल्स कोरिया के निधन पर शोक व्यक्त किया

प्रधानमंत्री श्री नरेन्द्र मोदी ने प्रख्यात वास्तुकार श्री चार्ल्स कोरिया के निधन पर शोक व्यक्त किया है। प्रधानमंत्री ने कहा, ‘प्रख्यात वास्तुकार चार्ल्स कोरिया के निधन पर मैं गहरा शोक व्यक्त करता हूं। उनकी आत्मा को शांति मिले। चार्ल्स कोरिया के वास्तु चमत्कार, व्यापक रूप से उनकी प्रतिभा, नवीन उत्साह और अद्भुत सौंदर्य बोध को दर्शाते हैं।
द्वीपक्षीय सहयोगियों के साथ विकास निगम के लिए द्विपक्षीय सरकारी विकास सहायता नीति के मौजूदा दिशा-निर्देशों में संशोधन

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने द्विपक्षीय सहयोगियों के साथ विकास निगम के लिए द्विपक्षीय सरकारी विकास सहायता नीति के मौजूदा दिशा-निर्देशों में संशोधन को अपनी मंजूरी दे दी है। दिशा-निर्देशों में प्रस्तावित संशोधन का विवरण इस प्रकार हैं:- (1). प्रधानमंत्री की मंजूरी के साथ वित्त मंत्री और विदेश मंत्री को मौजूदा द्वपक्षीय सहयोगियों अर्थात अमेरिका, ब्रिटेन, जापान, जर्मनी, फ्रांस, इटली, कनाडा, रूस के साथ ही यूरोपीय आयोग और जी-8 से बाहर के यूरोपीय संघ के देशों के अलावा किसी भी अन्य देश से द्विपक्षीय सहायता स्वीकार करने के लिए अधिकृत किया जा सकता है। (2). गहन पूंजी परियोजनाओं और विशेष प्रकृति की अन्य परियोजनाओं की खातिर विशेष ऋण को स्वीकार करने के लिए निम्नलिखित शर्तों होंगी:- (क). द्विपक्षीय सहयोगी से एक साल में न्यूनतम सहायता एक अरब अमेरिकी डॉलर हो जाएगी, इसमें कम से कम 50 प्रतिशत सामान्य संयुक्त ऋण (विशेष ऋण नहीं) हो जाएगा। (ख). सभी अनुबंधों (माल, सेवाओं और परामर्श सहित) के लिए संभावना को द्वीपक्षीय सहयोगी देश की कंपनियों और भारतीय कंपनियों तक सीमित किया जा सकता है। जबकि द्विपक्षीय सहयोगियों का 20p£rnpanies संयुक्त उद्यम और भारतीय कंपनियां पात्र होंगी। भारतीय कंपनियों को वहां सीमित किया जा सकता है, जहां भारतीय नागरिकों/कंपनियों द्वारा स्वामित्व 50 प्रतिशत से अधिक है। (ग). सोर्सिंग की स्थिति को हटाने और ऊपर दिए गए (ख) के बिंदु के तहत बोली प्रक्रिया में पर्याप्त प्रतिक्रिया की कमी की स्थिति में अंतरराष्ट्रीय प्रतिस्पर्धात्मक बोली में जाने के लिए एक प्रावधान होगा। (घ). वस्तुओं एवं सेवाओं के कुल मूल्य का 30 प्रतिशत से अधिक का वित्त पोषण करने वाले देशों से सोर्सिंग का आग्रह नहीं किया जाना चाहिए। (ङ). विशेष ऋण पर ब्याज की वार्षिक दर 0.3 प्रतिशत से अधिक (अन्य सभी लागू शुल्क सहित) नहीं होगी और इसकी अवधि 40 साल (वापसी पर रोक के दस वर्षों के साथ) से कम नहीं होगी। (च). 250 मिलियन अमेरिकी डालर की न्यूनतम परियोजना लागत वाली परियोजनाओं ही इस तरह के विशेष ऋण के लिए अर्हत होंगी। (छ). सरकार (एकल अथवा संयुक्त) द्वारा लागू की जाने वाली कोई भी परियोजना संबंधित राज्य सरकार की सहमति से ही चलाई जा सकेगी। संशोधित दिशा-निर्देशों के तहत, वित्त मंत्री को उपरोक्त शर्तों में से किसी में भी छूट देने अथवा माफ करने के लिए अधिकृत किया गया है। सहमति के आधार पर बुनियादी ढांचा क्षेत्र और सामरिक महत्व के क्षेत्रों में परियोजनाओं के लिए विशेष ऋण की पेशकश को स्वीकार कर इन क्षेत्रों में व्यापक पूंजी की आवश्यकता के पूरा होने की उम्मीद है। इस निर्णय से बुनियादी ढांचा क्षेत्र और सामरिक महत्व के क्षेत्र की परियोजनाओं के वित्त पोषण के लिए पूंजी में वृद्धि होने की भी उम्मीद है। आर्थिक गतिविधि तेज होने से रोजगार और बुनियादी ढांचे के विकास को बढ़ावा मिलेगा। यह योजना ‘मेक इन इंडिया’ को आगे बढ़ाएगी और जहां भी संभव होगा वहां प्रौद्योगिकी का हस्तांतरण नवाचार को आगे लाएगा।
कैबिनेट ने भारत और संयुक्त राष्ट्र की लैंगिक समानता व महिला सशक्तिकरण (यूएन-वुमेन) समझौते को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने भारत और संयुक्त राष्ट्र की लैंगिक समानता व महिला सशक्तिकरण (यूएन-वुमेन) समझौते को लेकर समझौता ज्ञापन पर हुए हस्ताक्षर को अनुमति प्रदान कर दी है। प्रस्ताव में पंचायती राज मंत्रालय में सुशासन की क्षमता बढ़ाने के लिए तकनीकी सहयोग बढ़ाने की मांग की गई है ताकि कानून, नीतियों और कार्यक्रमों के माध्यम से लिंग समानता के लिए बेहतर अवसर का लाभ उठाया जा सके। पंचायती राज संस्थाओं में महिलाओं की हिस्सेदारी बढ़ाने के लिए पंचायती राज मंत्रालय और संयुक्त राष्ट्र महिलाऐं दोनों साथ मिलकर काम कर रहे हैं। इसके तहत चुनी गई महिला प्रतिनिधियों को सशक्त करना और उनकी कार्यकुशलता को बढ़ाना शामिल है। पिछले लाभ को देखते हुए अब दोनों पक्ष प्रशासन प्रक्रियाओं के प्रतिभागी डिजाइन और लैंगिक उत्तरदायी प्रशासन को बढ़ावा देने के लिए कानूनों, नीतियों एवं कार्यक्रमों के प्रभावी कार्यान्वयन के लिए मिलकर काम करेंगे। दोनों पक्ष जिन बातों पर सहमत हुए हैं उनमें क्षमता विकास के लिए प्रयास, साझा लाभ, साझा सुशासन मिशन, लैंगिक समानता और महिला सशक्तिकरण शामिल है। इससे भारत के ग्राणीण क्षेत्रों में महिलाओं के सशक्तिकरण की स्थिति में सुधार होगा। यह बीजिंग में आयोजित महिलाओं के विरुद्ध सभी प्रकार के भेदभाव को खत्म करने का सम्मेलन के उद्देश्यों के मुताबिक है। प्रस्तावित समझौता ज्ञापन संयुक्त राष्ट्र विकास सहायता फ्रेमवर्क के तहत सहयोग के लिए व्यापक ढांचे के भीतर एमओपीआर और यूएन महिलाओं द्वारा संयुक्त रूप से पहचाने जाने वाली विशिष्ट गतिविधियों के कार्यान्वयन में समयबद्ध परिणाम की उपलब्धि की सुविधा प्रदान करेगा। ये समझौता ज्ञापन इस महत्वपूर्ण भागीदारी को लागू करने की सुविधा प्रदान करेगा। इसके तहत समझौता ज्ञापन को छह राज्यों के जिला और उपजिला स्तर पर लागू किया जाएगा। इन राज्यों में आंध्र प्रदेश, तेलंगाना, ओडिशा, कर्नाटक, राजस्थान और मध्य प्रदेश शामिल हैं।
प्रधानमंत्री ने पृथ्‍वी-II मिसाइल के सफल परीक्षण पर अपने देश के वैज्ञानिकों को बधाई दी

प्रधानमंत्री श्री नरेन्‍द्र मोदी ने पृथ्‍वी-II मिसाइल के सफल परीक्षण पर अपने देश के वैज्ञानिकों को बधाई दी है। प्रधानमंत्री ने कहा, ‘मैं कड़ी मेहनत के लिए अपने देश के वैज्ञानिकों को बधाई देता हूं, जिसकी बदौलत पृथ्‍वी-II मिसाइल का सफल परीक्षण संभव हो पाया है।’
प्रधानमंत्री ने पाइका विद्रोह पर स्मारक टिकट और सिक्का जारी किया, आईआईटी भुवनेश्वर का परिसर राष्ट्र को समर्पित किया

प्रधानमंत्री श्री नरेन्द्र मोदी ने 24 दिसंबर 2018 को ओडिशा का दौरा किया। आईआईटी भुवनेश्वर परिसर में प्रधानमंत्री ने पाइका विद्रोह पर स्मारक टिकट और सिक्का जारी किया। पाइका विद्रोह ओडिशा में 1817 में ब्रिटिश राज के खिलाफ किया गया था। उत्कल विश्व-विद्यालय भुवनेश्वर में पाइका विद्रोह पर पीठ की स्थापना किये जाने की घोषणा की गयी। प्रधानमंत्री ने ओडिशा में स्तूप, विहार और भगवान बुद्ध की छवियों सहित पुरातात्विक महत्व वाले प्रसिद्ध बौद्ध केन्द्र ललितगिरी में ललितगिरी संग्राहलय का उद्घाटन किया। श्री नरेन्द्र मोदी ने आईआईटी भुवनेश्वर के परिसर को राष्ट्र को समर्पित किया। उन्होंने भुवनेश्वर में नये ईएसआईसी अस्पताल का भी उद्घाटन किया। प्रधानमंत्री ने पाइपलाइन और सड़क परियोजनाओं की आधार शिला रखी। इस अवसर पर अपने संबोधन में प्रधानमंत्री ने कहा कि आज जिन परियोजनाओं का उद्घाटन किया गया है या जिनकी आधारशिला रखी गयी है, उन सब का कुल मूल्य 14 हजार करोड़ रुपये से अधिक है। उन्होंने कहा कि केन्द्र सरकार का लक्ष्य पूर्वोत्तर भारत को दक्षिण-पूर्व एशिया के प्रवेश द्वार के रूप में विकसित करना है। प्रधानमंत्री ने कहा कि आईआईटी भुवनेश्वर ओडिशा के औद्योगिक विकास को प्रोत्साहन देगा और प्रौद्योगिकी को जनसाधारण के जीवन स्तर को बेहतर बनाने की दिशा में कार्य करेगा। प्रधानमंत्री ने मूलभूत स्वास्थ्य सेवाओं, सड़क नेटवर्क, तेल और गैस पाइपलाइन से जुड़े बुनियादी ढांचे में विस्तार करने का उल्लेख किया। प्रधानमंत्री ने ओडिशा के चहुमुखी विकास के लिए केन्द्र सरकार की प्रतिबद्धता दोहराई।
रूस के राष्‍ट्रपति व्लादिमीर पुतिन ने प्रधानमंत्री से बात की

रूस के राष्‍ट्रपति श्री व्लादिमीर पुतिन ने आज प्रधानमंत्री श्री नरेन्‍द्र मोदी से फोन पर बात की। श्री पुतिन ने पुलवामा आतंकवादी हमले पर गहरा शोक जताया और आंतकवाद के खिलाफ लड़ाई में भारतवासियों के प्रति रूस की एकजुटता व्यक्त की। प्रधानमंत्री ने सीमापार आतंकी हमलों के खिलाफ अपने हितों की रक्षा के भारत के प्रयासों में रूस की ओर से दिए जा रहे समर्थन के लिए श्री पुतिन को धन्यवाद दिया और एक विशेष रणनीतिक साझेदार के रूप में आतंकवाद के खिलाफ द्विपक्षीय सहयोग मजबूत करने की भारत की प्रतिबद्धता दोहराई। दोनों नेताओं ने इस बात पर भी सहमति जताई कि आतंकवाद को समर्थन मिलना बंद होना चाहिए। दोनों नेता इस बात पर भी सहमत हुए कि बढ़ता द्विपक्षीय सहयोग उनकी विशेष रणनीतिक साझेदारी को और मजबूत बनाएगा। राष्ट्रपति पुतिन ने इस साल के आखिर में व्लादिवोस्तक में आयोजित होने वाले पूर्वी आर्थिक मंच की बैठक में भाग लेने के लिए प्रधानमंत्री को एक बार फिर आमंत्रित किया। प्रधानमंत्री ने बढ़ते द्विपक्षीय आर्थिक सहयोग के महत्व को स्वीकार करते हुए निमंत्रण के लिए श्री पुतिन का आभार जताया।
प्रधानमंत्री ने राष्ट्रीय आर-अर्बन मिशन का शुभारंभ किया

प्रधानमंत्री श्री नरेन्‍द्र मोदी ने आज छत्‍तीसगढ़ के राजनंदगांव जिले के कुरुभात नामक स्‍थान से राष्‍ट्रीय आर-अर्बन मिशन का शुभारंभ किया। इस अवसर पर प्रधानमंत्री ने कहा कि आर-अर्बन मिशन मिशन ‘ग्रामीण आत्‍मा और शहरी सुविधाओं’ से युक्‍त कलस्‍टर आधारित विकास करने में सक्षम होगा। उन्‍होंने कहा कि यह योजना स्‍मार्ट गांवों का निर्माण करके स्‍मार्ट शहरों की पहल की पूरक बनेगी। उन्‍होंने रूर्बन कलस्‍टरों को आर्थिक गतिविधियों का केंद्र बताया जो विकास को प्रोत्‍साहित करेंगे और आसपास के गांव में जीवन की गुणवत्‍ता में सुधार लाएंगे। प्रधानमंत्री ने कहा कि देश विकास की नई दिशा में आगे बढ़ रहा है। उन्‍होंने कहा कि इसका एक उदाहरण यह है कि यह महत्‍वपूर्ण आर-अर्बन मिशन नई दिल्‍ली से शुरू न होकर छत्‍तीसढ़ के राजनंदगांव जिले में कुरूभात से शुरू हुआ है। उन्‍होंने कहा कि सरकार को अब गांव और आदिवासी समुदायों के दरवाजे पर लाया जा रहा है। प्रधानमंत्री ने खुले में शौच मुक्‍त स्थिति प्राप्‍त करने के लिए आस-पास के इलाके के गांवों और समुदायों को बधाई दी। इससे पहले प्रधानमंत्री ने इसी स्‍थल पर आयोजित प्रदर्शनी का दौरा किया जिसमें विकास योजनाओं और हस्‍तशिल्‍प के कार्यान्‍वयन को प्रदर्शित किया गया है।
अमेरिकी रक्षा सचिव एश्टन कार्टर ने प्रधानमंत्री से मुलाकात की

अमेरिकी रक्षा सचिव एश्टन कार्टर ने आज प्रधानमंत्री श्री नरेन्द्र मोदी से मुलाकात की। प्रधानमंत्री ने दोनों देशों के बीच द्विपक्षीय रक्षा सहयोग में प्रगति पर संतोष जाहिर किया और और उम्मीद जताई कि दोनों देशों के बीच रक्षा प्रौद्योगिकी एवं व्यापार पहल की रूपरेखा के साथ बातचीत, रक्षा क्षेत्र में ‘मेक इन इंडिया’ के उनके दृष्टिकोण के साथ आगे बढ़ेगी। अमेरिकी रक्षा सचिव कार्टर ने कहा कि अमेरिका, भारत को करीबी रणनीतिक सहयोगी और स्थायी साझेदार के तौर पर देखता है और दोनों पक्ष खरीदार-विक्रेता संबंध से निर्माण साझेदारी की ओर बढ़ रहे हैं। दोनों नेताओं ने दक्षिण एशिया और एशिया प्रशांत क्षेत्र समेत क्षेत्रीय स्थिति पर विचारों का आदान-प्रदान किया। कार्टर ने कहा कि अमेरिका की ‘संतुलन’ और भारत की ‘एक्ट ईस्ट’ की नीति एक-दूसरे की पूरक हैं।
12 वें ब्रिक्स आभासी शिखर सम्मेलन के दौरान प्रधानमंत्री का इंटरवेंशन

Excellencies, BRICS के विभिन्न संस्थानों द्वारा इस Briefing के लिए धन्यवाद। BRICS National Security Advisors की 10वीं बैठक की समीक्षा के लिए मैं मिस्टर पात्रुशेव को धन्यवाद देता हूँ। जैसा मैंने प्रारम्भ में कहा, BRICS Counter Terrorism Strategy का finalisation एक महत्वपूर्ण उपलब्धि है। मेरा सुझाव है कि हमारे NSA एक Counter Terrorism Action Plan पर चर्चा करें। मैं BRICS Business Council के अस्थायी अध्यक्ष मिस्टर सर्गेई कातिरिन का भी धन्यवाद करना चाहूंगा। हमारे बीच economic integration का मुख्य जिम्मा निजी sector के ही हाथ होगा। मेरा सुझाव है कि BRICS Business Council हमारे आपसी व्यापार को 500 बिलियन डॉलर के लक्ष्य तक ले जाने के लिए एक concrete plan बनाये। New Development Bank के अध्यक्ष का पदभार संभालने के लिए मैं मिस्टर मार्कोस ट्रॉयजो को बधाई देता हूँ। NDB का financing support COVID के संन्दर्भ में और भी उपयोगी रहेगा। मुझे ख़ुशी है कि NDB ने रूस में ऑफिस खोला है। और मैं आशा करता हूँ कि अगले वर्ष आप भारत में अपना Regional ऑफिस भी आरम्भ करेंगे। मैं मिस्टर इगर शुवालोव को BRICS Inter-bank Cooperation Mechanism के कार्य के लिए बधाई देता हूँ। यह ख़ुशी की बात है कि हमारे विकास-बैंकों के बीच 'Principles for Responsible Financing' पर सहमती हो गयी है। BRICS Women's Alliance का आयोजन राष्ट्रपति पुतिन की विशेष प्राथमिकता थी, और उनका यह vision अब सफल हो गया है। मैं Alliance की Chairperson, मिस एना नेस्तेरोवा को उनकी रिपोर्ट के लिए धन्यवाद देता हूँ। हम भारत में महिला उद्यमिता को बढ़ावा देने के कई प्रयास कर रहे हैं। आशा है कि इस Alliance के जरिये इस क्षेत्र में intra-BRICS cooperation बढ़ेगा। एक बार फिर आप सभी को, विशेषकर हमारे मेजबान राष्ट्रपति श्रीमान पुतिन को में हार्दिक धन्यवाद देता हूँ l
प्रधानमंत्री 14 दिसंबर को अहमदाबाद में प्रमुख स्वामी महाराज शताब्दी महोत्सव के उद्घाटन समारोह में भाग लेंगे

प्रधानमंत्री श्री नरेन्द्र मोदी 14 दिसंबर, 2022 को अहमदाबाद में शाम 5:30 बजे प्रमुख स्वामी महाराज शताब्दी महोत्सव के उद्घाटन समारोह में भाग लेंगे। परम पावन प्रमुख स्वामी महाराज एक मार्गदर्शक और गुरु थे, जिन्होंने भारत और दुनिया भर में अनगिनत लोगों के जीवन को प्रेरित किया। एक महान आध्यात्मिक गुरु के रूप में उन्हें व्यापक रूप से सम्मान और सराहना मिली। उनका जीवन अध्यात्म और मानवता की सेवा के लिए समर्पित था। बीएपीएस स्वामीनारायण संस्था की शीर्ष हस्ती के रूप में, उन्होंने लाखों लोगों को कल्याण और देखभाल प्रदान करते हुए अनगिनत सांस्कृतिक, सामाजिक और आध्यात्मिक पहलों को प्रेरित किया। महामहिम प्रमुख स्वामी महाराज के जन्म शताब्दी वर्ष में, दुनिया भर के लोग उनके जीवन और कार्य का जश्न मना रहे हैं। साल भर चलने वाले विश्वव्यापी समारोहों का समापन 'प्रमुख स्वामी महाराज शताब्दी महोत्सव' में होगा, जिसकी मेजबानी बीएपीएस स्वामीनारायण मंदिर, शाहीबाग द्वारा की जाएगी, जो बीएपीएस स्वामीनारायण संस्था का वैश्विक मुख्यालय है। यह एक महीने तक चलने वाला उत्सव होगा, जो 15 दिसंबर, 2022 से 15 जनवरी, 2023 तक अहमदाबाद में होगा, जिसमें दैनिक कार्यक्रम, विषयगत प्रदर्शनियां और विचारोत्तेजक विचार-विमर्श होंगे। बीएपीएस स्वामीनारायण संस्था की स्थापना 1907 में शास्त्रीजी महाराज ने की थी। वेदों की शिक्षाओं के आधार पर और व्यावहारिक आध्यात्मिकता के स्तंभों पर स्थापित, बीएपीएस आज की आध्यात्मिक, नैतिक और सामाजिक चुनौतियों का समाधान करने के लिए दूर-दूर तक पहुंचता है। बीएपीएस का उद्देश्य विश्वास, एकता और निःस्वार्थ सेवा के मूल्यों को संरक्षित करना है, और जीवन के सभी क्षेत्रों के लोगों की आध्यात्मिक, सांस्कृतिक, शारीरिक और भावनात्मक जरूरतों को पूरा करना है। यह वैश्विक आउटरीच प्रयासों के माध्यम से मानवीय गतिविधियों का निष्पादन करता है।
प्रधानमंत्री ने अक्षय तृतीया पर लोगों को शुभकामनाएं दीं

प्रधानमंत्री श्री नरेन्‍द्र मोदी ने अक्षय तृतीया के अवसर पर लोगों को शुभकामनाएं दी हैं। अपने संदेश में प्रधानमंत्री ने कहा ‘’अक्षय तृतीया के अवसर पर शुभकामनाएं। मैं प्रार्थना करता हूं कि किसानों को भरपूर फसल मिले और लोगों का जीवन सुख-समृद्धि से परिपूर्ण हो’’।